Til Statsforvalteren i Innlandet

v/ Marit Vorkinn

Mysusæter, 28.05.23

Fra Mysusæter vel

2674 Mysusæter

**Innspill til tiltak for villreinen i Rondane**

**Om Mysusæter vel og bakgrunnen for våre forslag**

Mysusæter vel ivaretar hytteeiernes interesser i saker som angår våre medlemmer. Hyttefolket på Mysusæter verdsetter naturopplevelser, og ønsker en levedyktig villreinstamme i fjellet. Vi ønsker derfor å bidra med forslag til tiltak som kan være med på å bedre situasjonen for villreinen i Rondane. Våre innspill er knyttet til områdene som er tilgjengelige fra hyttene på Mysusæter; området rundt Spranget og Rondvassbu, dvs.e sårbare områder for villreinen i Rondane nord.

Slik vi har forstått det, mangler villreinen i Rondane nord muligheten til å forflytte seg fordi trekkene er begrenset av ferdsel og infrastruktur. Dette gjelder trekk både til beiteområder, kalvingsområder og øvrige funksjonsområder. Rondane nord er bratt og ulendt, og villreinen har derfor brukt de trekkpassasjene som følger terrenget. Fotturister følger selvfølgelig også fremkommelig terreng, så det er her det er tilrettelagt stier og ferdselsårer. Tidligere målinger viser at bare 10 prosent av fotturistene i Rondane går utenom sti.[[1]](#footnote-1) I Rondane er det med andre ord mye ferdsel på et begrenset areal, og som også er villreinens trekk.

På bakgrunn av dette er det aktuelt å benytte virkemidler som påvirker ferdsel og atferd. Aktuelle virkemidler kan skisseres hierarkisk, fra forebyggende tiltak til forbud (ref. figuren under, utarbeidet av NINA). Mysusæter vel foreslår å

* kanalisere folk til attraktiv infrastruktur utenfor eller i randsonen av sårbare områder
* legge ned infrastruktur i sårbare områder

Et bilde som inneholder tekst, skjermbilde, Font, design

Automatisk generert beskrivelse

Den største trafikken på Mysusæter går inn til Spranget. Trafikken er relativt enkel å kontrollere fordi den er stengt med to bommer. I tillegg kommer fotturister fra hyttene. Med utgangspunkt i dette er det flere tiltak som kan være aktuelle for dette området, og som drøftes i det følgende.

**Tilrettelegging og utvikling av flere tilbud rundt Mysusæter**

Basert på vår erfaring med trafikken på vidda, antar vi at tilrettelegging av tilbud fra og på Mysusæter er noe av det mest kraftfulle man kan gjøre for å skjerme villreinen.

Skyttelbuss til Spranget med kontrollert ferdsel, godt merkede stier og informasjon om villreinen er tiltak som vil kunne regulere og kanalisere trafikken. Eksempelvis er det i dag flere som kjører til Spranget for så å gå ned langs Ula ned mot Mysusæter igjen. Sel kommunen har utredet utsiktspunkt på Ranglarhø.[[2]](#footnote-2) Dette er et kompensasjonstiltak for dagsgjester, og er ment å gi mye av den samme majestetiske fjellfølelsen som utsikten Spranget gir. Med tilrettelegging for turer fra Mysusæter, parkering, toalett, servering mv. på Mysusæter, samt muligens enkle ferdselsrestriksjoner, bør en betydelig reduksjon av trafikken på Spranget være innenfor rekkevidde.

**Organiserte og guidede turer**

Vi forstår det slik at det for villreinens del er bedre at folk går samlet i grupper enn at de fordeler seg over areal og tid. Dette bør tilsi tilrettelegging for organiserte turer. Guidede turer og organiserte turer kan også i større grad styres etter hvor reinen befinner seg. Dersom reinen f.eks. befinner seg i Kaldbekkbotn, kan guidene få melding om å holde seg unna dette området. Sertifisering av guider som skal ha dialog med viltforvaltningen er ønskelig.

**Oppholdsrestriksjoner på vidda**

Overnatting i telt eller bobil samt opphold i området mellom reinsbommen ved Indretjønn og Rondvassbu kan forbys i gitte tidsrom, f.eks. kl 23.00 – kl 06.00. Egne anviste teltområder utenfor bestemte soner kan opprettes og merkes av på kart. Perioder med jakt og sanking av husdyr kan unntas, eller dispenseres. Fortsatt sykkelutleie på Spranget bør vurderes dersom det bidrar til økt menneskelig aktivitet mellom Spranget og Rondvassbu.

**Nedleggelse av parkeringsplassen på Spranget, brua over Ula, og flytting av sti**

En nedleggelse av parkeringsplassen på Spranget vil gi både fordeler og ulemper for hyttebrukerne; mindre trafikk, men også redusert tilgang. En nedleggelse fordrer at man utreder tilgang til vidda for øvrige hytteeiere enn dem i Tjønnbakkveien. Vi håper at det i stedet for stenging av p-plassen kan innføres parkerings- og oppholdsrestriksjoner på Spranget. Fjerning av brua ved Spranget vil være negativt for oss.

For å skjerme reinen i terrenget mellom Kaldbekkbotn, Krokutbekken og bak Randen, foreslår vi derfor heller at stien bak Randen fjernes. Den kan i stedet føres fra Rondvassbu, til et stykke sør for Krokutbekkhytta og deretter vestover nord for myrene til Peer Gynt. Videre bør det merkes en sti i terrenget øst for Ula slik at man ikke behøver å gå langs veien til Rondvassbu. Våre forslag er vist i kartet på neste side: omlegging av merkede stier (lilla) og soner med oppholdsrestriksjoner (blå).

**Et bilde som inneholder tekst, Barnekunst, kart

Automatisk generert beskrivelse**

**Tiltak rettet mot hyttegjester – tilrettelegging av stier**

Mysusæter vel har over flere år arbeidet med tilrettelegging av tiltak for å øke aktivitetene utenfor vidda. Blant annet har vellet bidratt med dugnad og midler til sykkelstien Furusjøen rundt, turorientering i Raphamnfjellet, bistått arbeidet med Stolpejakten og lagt ned stor dugnadsinnsats for gjenåpning av gjengrodde stier samt opparbeiding av nye. Mysusæter vel bidrar også med betydelige midler til Løypelaget. Alle disse og lignende tiltak trekker hyttefolk ned fra vidda. Vi foreslår følgende tiltak for å redusere hytteeieres bruk av vidda:

* Tilrettelegging av stier og utsiktspunkt langs fossene i Ula. (Området er i dag delvis farlig pga. stier langt ut mot fossene og store sprekker i terrenget).
* Merking og rydding av flere stier i nærområdet som er i ferd med å gro igjen. Nybygde hytter sperrer gamle stier og ferdselsveier slik at folk i stedet tar bilen opp på vidda. Stiene over Berget, over Gråhø, og over Kåsen er eksempler på stier som er i ferd med å bli borte.
* Tilrettelegging av badeplass og oppstillingsplasser til utleie for kano og båter ved Karelen.
* Turmål med mindre tiltak som f.eks. gapahuk på ulike turpunkt (f.eks. Gråhø, Kåsen, Luseby). Hytteundersøkelsen viste at turmål for barn var etterspurt.
* Et utvidet løypenett rundt Mysusæter som kan gi flere alternative skiturer enn på vidda.

**Våre forslag oppsummert**

Vi mener at virkemidler som kanaliserer ferdsel, restriksjoner på overnatting/telting, soneinndeling og tidsbegrensninger bør vurderes.

Vi foreslår:

1. Tilrettelegging av flere tilbud rundt Mysusæter.
2. Økt bruk av organiserte turer med sertifiserte guider.
3. Soner der nattopphold ikke er tillatt.
4. Kanalisering av ferdsel vekk fra uønskede områder.
5. Bedre merking av stier slik at tilbudet utenfor vidda blir lettere tilgjengelig.
6. Økonomiske midler til flere stier, løyper og aktiviteter utenfor vidda.

Mysusæter vel håper våre innspill kan være nyttige for å bedre forholdene for villreinen i Rondane. Vi stiller gjerne i møter og dialog om gode løsninger til beste for fellesskapet.

På vegne av styret i Mysusæter vel

Kristin Hoff

1. Villreinen.no, rapport. [↑](#footnote-ref-1)
2. Mysusæter vel har flere synspunkter på utsiktspunkt Ranglarhø, men vil fremme disse i egen henvendelse. [↑](#footnote-ref-2)